Ispaniyada O`zbekistonning boy tarixi va madaniy merosiga bag`ishlangan festival o`tkaziladi

O`zbekistonning Madriddagi elchixonasida «Mudexares» jamoatchilik madaniyat markazi vakillari bilan uchrashuv bo`lib o`tdi, deb xabar bermoqda «Dunyo» AA muxbiri.
Uchrashuvda Valensiya  provinsiyasining Ontenente shahrida 2022 yil  16-24 avgust kunlari O`zbekistonning boy tarixi, madaniyati va sayyohlik salohiyatiga bag`ishlangan festivalni yuqori saviyada  o`tkazish bilan bog`liq masalalar muhokama qilindi.
Loyiha menejeri Rafael Ferreroning so`zlariga ko`ra, madaniy tadbir dasturidan milliy liboslar ko`rgazmasi, an`anaviy kashtachilik, fotoko`rgazma, milliy raqslar, O`zbekiston amaliy san`ati yarmarkasi, o`zbek milliy oshxonasi taqdimoti, shuningdek, simfonik orkestrning «Samarqand», «Farg`ona» va «Ulug`bek» musiqiy kompozisiyalari kiritilgan konsert joy olgan. Ushbu kompozisiyalar  mashhur ispan kompozitori Saul Gomes Soler tomonidan Samarqandning ko`hna tarixi, Farg`ona vodiysi ikati va Mirzo Ulug`bek hukmronligi davridan ilhomlanib yozilgan.
Mazkur festivalga tayyorgarlik ishlari doirasida Ontenente shahrida simfonik orkestrning konserti tashkil etildi. Unda ushbu kompozisiyalar ijro etildi. Konsert mehmonlari musiqiy dasturni iliq kutib oldi.